Regionsudvalgets udtalelse om:

- »Kommissionens hvidbog: En energipolitik for den Europæiske Union«, og - »Kommissionens forslag til Rådets direktiv om indførelse af rationelle planlægningsmetoder i elektricitets- og gasdistributionssektoren« (96/C 337/07)

REGIONSUDVALGET har

under henvisning til:

Kommissionens hvidbog: En energipolitik for Den Europæiske Union (KOM(95) 682 endelig udg.),

Kommissionens forslag til Rådets direktiv om indførelse af rationelle planlægningsmetoder i elektricitets- og gasdistributionssektoren (KOM(95) 369 endelig udg.) (),

Rådets beslutning af 18. januar 1996 om i henhold til artikel 198 C, stk. 1, i traktaten om oprettelse af Det Europæiske Fællesskab, at anmode om Regionsudvalgets udtalelse,

sin beslutning af 8. marts 1996 om at henvise det forberedende arbejdet til Underudvalg 5 »Fysisk Planlægning, Miljø og Energi«,

Underudvalg 5's forslag til Regionsudvalgets udtalelse (CdR 2/96 rev.), som blev vedtaget enstemmigt den 16. april 1996 med Hannu Oli Penttilä som ordfører,

på plenarforsamlingen den 12.-13. juni 1996 (mødet den 13. juni 1996) enstemmigt vedtaget følgende udtalelse.

1. Indledning

1.1. Hvidbogen om en energipolitik for Den Europæiske Union giver et indtryk af Kommissionens energipolitiske målsætninger og foranstaltninger. Energipolitikken bør som de andre fællesskabsaktioner fremme traktatens hovedmålsætninger, især integrering af markedet, bæredygtig økonomisk vækst, oprettelse af arbejdspladser og velstand blandt borgerne. I henhold til hvidbogen er følgende målsætninger de vigtigste for energisektoren:

- forbedring af EU's konkurrenceevne,

- sikring af energiforsyningen og

- fremme af miljøbeskyttelsen.

1.2. Hvidbogen indeholder et vejledende arbejdsprogram for Kommissionens energipolitik, der tager hensyn til de begrænsede indsatsmuligheder, Fællesskabet råder over som følge af subsidiaritetsprincippet og budgetmæssige begrænsninger. De foreslåede foranstaltninger i hvidbogen går ikke længere end de beføjelser, den nuværende traktat giver, og de holder sig inden for rammerne af de budgetmæssige prognoser for de næste få år. Hvidbogen indeholder derfor ingen forslag til ændring af traktaten eller til nye budgetudgifter.

1.3. Programmet skal gennemføres via Fællesskabets normale beslutningsproces. For at der kan blive taget hensyn til ændrede vilkår, vil programmet imidlertid blive tilpasset hvert andet år som en del af en energirapport, der vil blive sendt til behandling i de forskellige fællesskabsinstitutioner.

1.4. Hvidbogen holder sig inden for de beføjelser, den nuværende traktat giver, omend den påpeger nogle begrænsninger i EU's nuværende beføjelser på dette område. Spørgsmålet om EU's fremtidige energipolitiske beføjelser vil blive behandlet i en særskilt rapport fra Kommissionen.

1.5. Regionsudvalget vedtog en udtalelse om Grønbogen »Mod en energipolitik i Den Europæiske Union« (KOM(94) 659 endelig udg.), på sin plenarforsamling den 21. juli 1995. I udtalelsen erklærede Regionsudvalget sig enig med Kommissionen i, at energispørgsmål bør behandles globalt, samtidig med at det erkendtes, at tiltag på energiområdet involverer forskellige niveauer:

- det europæiske niveau, herunder spørgsmålet vedrørende transeuropæiske distributionsnet, tilsyn med monopoler, forbrugerbeskyttelse, fælles minimumskrav til miljøbeskyttelse og miljøbeskatning,

- medlemsstatsniveau og

- det lokale og regionale niveau, som omfatter de funktioner, der er opridset i udtalelsen.

1.6. Regionsudvalget foreslog med henvisning til subsidiaritetsprincippet, at lokal- og regionalstyret sikres de muligheder, som sætter det i stand til at nå de fælles mål. Man burde specielt sørge for:

- at fjernvarmeteknologi baseret på kombineret fremstilling af varme og kraft fremmes,

- at der udvikles kraftværker, som benytter lokale, vedvarende energiressourcer,

- at lokale og regionale energiproducenter sikres adgang til kraftnet,

- at man anerkender den vigtige rolle, som lokal og regionalstyret spiller i planlægningen af fællesskabsstrukturen og dens betydelige indvirkning på energiforbruget,

- at der tilvejebringes muligheder for en blandet bystruktur og praktiske anvendelsesformål for informationssamfundet med det sigte at mindske trafikken,

- at en miljøafgift på trafik anvendes til at beskytte miljøet. Et andet vigtigt punkt er at gøre den kollektive trafik mere konkurrencedygtig.

1.7. Regionsudvalget foreslog endvidere, at en EU-energipolitik også gennemgås ud fra forbrugernes og borgernes synspunkt. Energipolitikken bør gøre det muligt for forbrugerne at støtte energibevarelse og miljøvenlig energiudnyttelse i deres egen personlige beslutningstagning. Forbrugerne er ikke interesserede i at købe energi, de er interesserede i at købe energitjenesteydelser; opvarmning, lys og strøm. Det er prisen for disse tjenesteydelser, som man skal søge at reducere gennem EU's energipolitik, ikke prisen på energi i sig selv.

1.8. Kommissionens forslag til Rådets direktiv om indførelse af rationelle planlægningsmetoder i elektricitets- og gasdistributionssektoren (KOM(95) 369), tager sigte på at begrænse væksten i energiforbruget og dermed kuldioxidemissionerne.

1.9. Den integrerede ressourceplanlægning, der henvises til i direktivet, betyder planlægning, hvor de forskellige muligheder for at dække forbrugernes energiefterspørgsel evalueres på et integreret grundlag. Efterspørgselsstyring omfatter udvikling af energibesparende teknologi samt forbrugeroplysning om mulighederne for energibesparelser kombineret med en reduktion af energiforbruget.

1.10. Direktivforslaget er i alt væsentligt et rammedirektiv, som giver medlemsstaterne et ret stort spillerum med hensyn til implementering. Direktivet kræver ikke af medlemsstaterne, at de iværksætter individuelle foranstaltninger, men derimod at de gennemfører et bestemt program.

2. Generelle bemærkninger til hvidbogen om energipolitik

2.1. Kommissionens hvidbog ligger i flere henseender på linje med Regionsudvalgets udtalelse om grønbogen om en energipolitik i Den Europæiske Union. Regionsudvalget udtrykker stor tilfredshed med, at der er blevet taget hensyn til dets synspunkter i Kommissionens forslag. Dette er et udmærket eksempel på samarbejde mellem EU-institutionerne og behovet for at inddrage de lokale og regionale synspunkter i forbindelse med EU-foranstaltninger.

2.2. Hvidbogen tager ikke stilling til, hvorvidt EU-traktaten bør ændres i henseende til energipolitik. Kommissionen udarbejder senere en særskilt rapport om dette spørgsmål med henblik på regeringskonferencen. Regionsudvalget kommer derfor ikke ind på dette spørgsmål i nærværende udtalelse. Det ønsker naturligvis senere at udarbejde en udtalelse om Kommissionens rapport.

2.3. I Regionsudvalgets udtalelse om grønbogen om en energipolitik i Den Europæiske Union, understreges den vigtige rolle, som lokal- og regionalstyret spiller i den fysiske planlægning, i udformningen af transport- og fællesskabsstrukturen og således i skabelsen af de strukturelle behov med hensyn til energiforbrug. Kommissionen har udgivet to interessante dokumenter om disse emner: Borgernes transportnet (KOM(95) 601) og Den fælles transportpolitik: handlingsprogram 1995-2000 (KOM(95 302). Disse dokumenter behandles i to særskilte udtalelser fra Regionsudvalget. Transportpolitik og energiforbruget i transportsektoren behandles derfor ikke i nærværende udtalelse.

2.4. Regionsudvalget foreslog i sin udtalelse om grønbogen, at Kommissionen præciserer kompetencefordelingen mellem medlemsstaterne og lokal- og regionalstyret. Den kompetencefordeling, Regionsudvalget foreslog, er faktisk taget til følge adskillige steder i hvidbogen.

2.5. Hvidbogen lægger særlig vægt på regionernes, byernes og landområdernes rolle i energipolitikken. Regionsudvalget ønsker at understrege vigtigheden af denne rolle og nødvendigheden af at styrke den. Udveksling af regionale erfaringer inden for rammerne af SAVE-programmet har sin egen rolle at spille i opnåelsen af de fælles energipolitiske mål. Regionsudvalget er parat til at samarbejde med Kommissionen med henblik på at få styrket de lokale og regionale synspunkter.

2.6. I hvidbogen foreslås et rådgivende energiudvalg, der skal fremme fælles målsætninger og muliggøre dialog mellem aktørerne på området. Det er vigtigt, at Regionsudvalget bliver repræsenteret i dette udvalg.

2.7. Kommissionen foreslår i sit arbejdsprogram, at der udvikles en strategi for fremme af kraftvarme. Regionsudvalget er meget glad for dette forslag. En af de centrale målsætninger for denne strategi bør være at reducere de kortsigtede udgifter, som følger af den med en sådan teknik forbundne investeringsintensivitet på et frit marked. Man bør således gennem energiafgifter og andre energiforanstaltninger tage hensyn til fremme af kraftvarme.

2.8. Kommissionen foreslår en særlig debat om energipolitik for kommuner, regioner og ø-samfund. Regionsudvalget er rede til at samarbejde med Kommissionen om at virkeliggøre dette forslag, ikke mindst i forbindelse med møder inden for rammerne af Europa år 2000+.

2.9. I hvidbogen fremhæver Kommissionen desuden, at man i højere grad bør anvende vedvarende energikilder. Dette vil bl.a. sige vandkraft, som slet ikke er nævnt i hvidbogen. Behovet for øget anvendelse af vedvarende energikilder bør indtage en mere fremtrædende plads i forbindelse med de planlagte energipolitiske foranstaltninger. Dette mål kan nås gennem samarbejde med de regionale og lokale myndigheder.

2.10. Kommissionens hvidbog indeholder ikke noget klart forslag til, hvordan EU skal sikre de lokale og regionale energiproducenter adgang til de nationale og europæiske elektricitets- og gasnet. Regionsudvalget insisterer på en sådan adgang, der vil have positiv effekt for energieffektivitet og miljøbeskyttelse.

2.11. EU-foranstaltninger med henblik på en rationel energianvendelse og energibesparelser kunne tjene som forbilleder for de central- og østeuropæiske lande og middelhavslandene, hvor energiforbruget er hastigt voksende. Disse lande er desuden betydelige energiproducenter og -leverandører. Det er med henblik på at styrke samarbejdet i Europa særligt vigtigt at støtte anlæggelsen af fælles net og rationel energianvendelse i EU's nabolande.

2.12. Regionsudvalget støtter Kommissionens forslag om i overensstemmelse med beslutningerne fra Det Europæiske Råds møde i Essen at udstrække det europæiske energisamarbejde til lande, der har søgt om optagelse i EU. De lokale og regionale myndigheders rolle bør styrkes i det omfattende investeringsprogram, der skal forberede disse tidligere overvejende centralt styrede lande, på EU-medlemskabet - navnlig bør de lokale og regionale myndigheder sættes i stand til at vurdere de forskellige alternativer inden for energiproduktion, -forsyning og -forbrug på langt sigt.

3. Generelle bemærkninger til direktivforslaget

3.1. Målsætningerne i Kommissionens direktivforslag om indførelse af rationelle planlægningsmetoder i elektricitets- og gasdistributionssektoren svarer meget godt til målsætningerne i Regionsudvalgets udtalelse om grønbogen om energipolitikken. Formålet med direktivet er at mindske væksten i energiforbruget og dermed kuldioxidemissionerne.

3.2. Direktivet vedrører driften af elektricitets- og gasdistributionsselskaber. På et frit marked producerer disse ikke nødvendigvis den energi, de leverer. Samtidig har forbrugerne frit valg mellem konkurrerende energileverandører. Direktivet bør tilpasses en situation med et frit marked.

3.3. Et særligt problem for gennemførelsen af direktivet opstår som følge af artikel 2, litra c, der garanterer elektricitets- og gasforsyningsselskaber kompensation for udgifter til energieffektivitetsprogrammer for forbrugerne. Forsyningsselskaberne bør dog kun modtage kompensation for nettoindtægtstab i de tilfælde, hvor retten til at dække udgifterne er anerkendt.

3.4. Regionsudvalget foreslår gennem et direktiv at kræve af medlemsstaterne, at de indfører rationelle planlægningsmetoder i energisektoren. Dette krav bør dog gælde alle operatører inden for energisektoren, det skal ikke være begrænset til elektricitets- og gasforsyningsselskaber. Ved indførslen af rationelle planlægningsmetoder skal der tages behørigt hensyn til regionale og lokale forskelle - man kan med andre ord ikke anvende de samme planlægningsmetoder i hele Den Europæiske Union. Der bør tillige tages behørigt hensyn til den store erfaring, de lokale og regionale myndigheder har opbygget i mange medlemsstater vedrørende fremme af effektiv energiudnyttelse og støtte til forbrugeraktiviteter. De lokale og regionale forvaltningsorganers energiproducerende selskaber bør med andre ord tildeles ansvaret for at finde frem til løsninger under planlægningen samt stå for almindelig vejledning og information.

4. Konklusioner vedrørende hvidbogen

4.1. Regionsudvalget noterer sig, at Kommissionen på eksemplarisk vis har gjort brug af dets udtalelse om grønbogen om energipolitikken. Dette er et positivt eksempel på samarbejde mellem to EU-institutioner og på, at det er nødvendigt at tage højde for lokale og regionale synspunkter i forbindelse med EU-foranstaltninger.

4.2. I hvidbogen anerkendes med rette de lokale og regionale myndigheders store betydning for opfyldelsen af de fælles energipolitiske målsætninger. Regionsudvalget opfordrer Kommissionen til at styrke denne funktion yderligere. Regionsudvalget er rede til at medvirke til udarbejdelsen af det dokument om energistyring på lokalt og regionalt plan, som er nævnt i Fællesskabets handlingsprogram.

4.3. Det rådgivende energiudvalg, som Kommissionen foreslår, er én blandt flere metoder til at sikre en løbende dialog mellem de forskellige operatører. Regionsudvalget er rede til at deltage i energiudvalgets arbejde. Regionsudvalget foreslår endvidere, at de lokale og regionale myndigheder bliver behørigt repræsenteret i det rådgivende energiudvalg.

4.4. Regionsudvalget opfordrer Kommissionen til hurtigst muligt at udforme den strategi for kraftvarme, som er nævnt i arbejdsprogrammet. Man bør især træffe foranstaltninger til at reducere de udgifter, som følger af den med en sådan teknologi forbundne investeringsintensivitet.

4.5. Regionsudvalget opfordrer af hensyn til de lokale og regionale energiproducenters rettigheder kraftigt Kommissionen til at sikre disse adgang til nationale og europæiske elektricitets- og gasnet. En sådan adgang, der er i overensstemmelse med det indre markeds principper, vil føre til en mere effektiv energiudnyttelse og større spredning i energiproduktionskapaciteten.

4.6. Energiforanstaltninger er særlig vigtige for udviklingen i ansøgerlandene. Man bør i disse lande tage skridt til at udvikle de lokale og regionale myndigheders evne til at træffe beslutninger på energiområdet.

4.7. Regionsudvalget anmoder Kommissionen om at stræbe efter at tilvejebringe billige energitjenesteydelser (navnlig billig elektricitet), samt at stræbe efter at begrænse energiefterspørgslen i stedet for at forøge produktionen. Kommissionen bør gennemføre disse foranstaltninger i nært samarbejde med de lokale og regionale myndigheder.

5. Konklusion

5.1. Regionsudvalget støtter direktivforslagets målsætninger om at indføre rationelle planlægningsteknikker i elektricitets- og gasdistributionssektoren.

5.2. Det er ingen grund til at begrænse direktivet til elektricitets- og gasdistributionssektoren. Rationelle planlægningsteknikker bør anvendes i beslutningstagningen inden for alle områder af energipolitikken, så der tages hensyn til lokale vilkår. Bestemmelserne i artikel 2, litra a, er altså for mekaniske og snævre.

5.3. Regionsudvalget tvivler på, at direktivet passer til konkurrencevilkårene på et frit marked. Artikel 2, litra c, er problematisk af såvel principielle som praktiske årsager og bør udgå.

5.4. Regionsudvalget mener, Kommissionen bør undersøge, hvilken rolle de lokale og regionale myndigheder skal spille i forbindelse med opfyldelsen af direktivforslagets mål. De kunne f.eks. have ansvaret for at finde frem til løsninger under planlægningen og stå for vejledning og information. Herved beskyttes forbrugernes interesser og miljøet bedst.

5.5. Udvikling af kraftvarmeteknik skal indgå i de integrerede ressourceplaner, idet det samlede energiforbrug og alle vedvarende energikilder tages med i betragtning.

Bruxelles, den 13. juni 1996.

Pasqual MARAGALL i MIRA

Formand for Regionsudvalget

() EFT nr. C 1 af 4. 1. 1996, s. 6.